Korkeimman hallinto-oikeuden päätös valitusajan päättymisestä
KORKEIMMAN HALLINTO-OIKEUDEN PÄÄTÖS

Antopäivä

28.12.2000

Taltionumero

3343

Diaarinumero

475/1/00

Asia Kunnallisasiaa koskeva valitus

Valittaja Vesa R., Järvenpää

Päätös, josta valitetaan

Helsingin hallinto-oikeuden päätös 26.11.1999 n:o 99/5075/2

Selostus asian aikaisemman käsittelyn vaiheista

Järvenpään tekninen lautakunta on 23.3.1999 päättänyt asettaa pysäköintikiellon (372) Peltolantien länsireunaan välille Ruistie-Laurilantie.

Tekninen lautakunta on päätöksellään 31.8.1999 hylännyt R:n oikaisuvaatimuksen.

Teknisen lautakunnan päätös on annettu postin kuljetettavaksi 8.9.1999.

Helsingin hallinto-oikeus ei ole tutkinut R:n valitusta.

Käsittely korkeimmassa hallinto-oikeudessa

R. on vaatinut, että Helsingin hallinto-oikeuden päätös kumotaan ja asia palautetaan hallinto-oikeudelle käsiteltäväksi. Perusteluinaan R. on viitannut Uudenmaan lääninoikeuden telefax-laitteen liikenneraporttiin 15.10.1999, jonka mukaan hänen valituskirjelmän sisältävä telefax-lähetyksensä on alkanut kello 16.12.

Korkeimman hallinto-oikeuden ratkaisu

Korkein hallinto-oikeus on tutkinut valituksen.

Kuntalain 93 §:n mukaan kunnallisvalitus on tehtävä 30 päivän kuluessa päätöksen tiedoksisaannista. Lain 95 §:n 1 momentin mukaan asianosaiselle lähetetään päätöstä koskeva pöytäkirjanote valitusosoituksineen erikseen tiedoksi kirjeellä. Asianosaisen katsotaan saaneen päätöksestä tiedon, jollei muuta näytetä, seitsemän päivän kuluttua kirjeen lähettämisestä. Hallintolainkäyttölain 26 §:n 1 momentin mukaan valituskirjelmä on toimitettava valitusajan kuluessa valitusviranomaiselle.

Teknisen lautakunnan pöytäkirjanote on lähetetty R:lle tiedoksi kirjeellä, joka on annettu postin kuljetettavaksi 8.9.1999, joten valitusaika luetaan siitä, kun R:n on katsottava saaneen päätöksestä tiedon eli 15.9.1999. R:n on siten tullut toimittaa valituskirjelmänsä lääninoikeuteen viimeistään 15.10.1999.

Telefax-laitteen välityksellä lähetettäessä valituskirjelmän on saavuttava virastoon sen aukioloaikana. Uudenmaan lääninoikeuden telefax-laitteen liikenneraportin mukaan R:n valituskirjelmän sisältävä telefax-lähetys on alkanut 15.10.1999 kello 16:12 ja kestänyt 3 minuuttia 45 sekuntia. R:n lähetys on käsittänyt kaikkiaan 11 sivua, joista valituskirjelmä on ollut lähetyksen sivuilla 2 ja 3. R:n valituskirjelmän sisältävän lähetyksen on katsottava saapuneen lääninoikeuteen viraston aukioloaikana. Valitus on siten tehty säädetyssä ja valitusosoituksen mukaisessa 30 päivän valitusaikana. Helsingin hallinto-oikeuden ei siten olisi tullut jättää R:n valitusta tutkimatta. Tämän vuoksi korkein hallinto-oikeus kumoaa Helsingin hallinto-oikeuden päätöksen ja palauttaa asian R:n valituksen tutkimista varten Helsingin hallinto-oikeuteen.

Tätä kaikki asianomaiset noudattakoot.

Korkein hallinto-oikeus:

LIITE   Päätös, josta valitetaan

JAKELU

Päätös   Vesa R., oikeudenkäyntimaksu 1 000 markkaa

Jäljennös   Helsingin hallinto-oikeus, Järvenpään kaupunginhallitus, Järvenpään tekninen lautakunta

Asiakirjat   Helsingin hallinto-oikeus

</div>

Korkeimman hallinto-oikeuden ratkaisut